ครม.ยืดเวลารถเมล์-รถไฟฟรี เสนอของบอุดหนุน1.6พันล้าน
คลังชง ครม.อังคารนี้ ต่ออายุรถเมล์รถไฟฟรีถึงสิ้นเดือน ก.ย. 2555
27 เม.ย. 2555

คลังชง ครม.อังคารนี้ ต่ออายุรถเมล์รถไฟฟรีถึงสิ้นเดือน ก.ย. 2555
แหล่งข่าวจากกระทรวงการคลัง เปิดเผยว่า การประชุมคณะรัฐมนตรี (ครม.) วันที่ 1 พ.ค.นี้ กระทรวงการคลังจะเสนอ ครม.พิจารณาขยายระยะเวลาดำเนินการมาตรการลดภาระค่าครองชีพของประชาชนด้านการเดินทาง หรือรถเมล์รถไฟฟรี ที่จะหมดอายุวันที่ 30 เม.ย. 2555 โดยให้ขยายระยะเวลาออกไปตั้งแต่วันที่ 1 พ.ค.-30 ก.ย. 2555
ทั้งนี้ กระทรวงการคลังเสนอให้รัฐบาลรับผิดชอบภาระค่าใช้จ่ายดังกล่าวแทนประชาชนในวงเงินทั้งสิ้น 1,654 ล้านบาท โดยให้องค์การขนส่งมวลชนกรุงเทพ (ขสมก.) และการรถไฟแห่งประเทศไทย (ร.ฟ.ท.) กู้เงินชดเชยการดำเนินการไปก่อน จากนั้นให้สำนักงบประมาณจัดสรรงบประมาณชดเชยเงินต้นและดอกเบี้ยต่อไป
สำหรับมาตรการลดค่าใช้จ่ายเดินทางรถโดยสารประจำทางของ ขสมก. เป็นมาตรการที่ ขสมก.จัดให้บริการรถโดยสารประจำทางธรรมดาจำนวน 800 คันต่อวัน ใน 73 เส้นทาง โดยประชาชนไม่เสียค่าใช้จ่าย และให้รัฐบาลรับภาระค่าใช้จ่ายประมาณส่วนนี้แทน 1,208 ล้านบาท
ขณะที่มาตรการลดค่าใช้จ่ายการเดินทางโดยรถไฟชั้น 3 ของ ร.ฟ.ท. ซึ่ง ร.ฟ.ท.จะให้บริการรถไฟชั้น 3 เชิงสังคม 164 ขบวนต่อวัน และรถไฟชั้น 3 ระยะไกลในขบวนรถเชิงพาณิชย์ 8 ขบวนต่อวันนั้น รัฐบาลจะรับผิดชอบภาระค่าใช้จ่ายส่วนนี้ประมาณ 458 ล้านบาท
มาตรการนี้รัฐบาลต้องการช่วยเหลือประชาชน โดยมาตรการลดค่าครองชีพประชาชนทั้งรถไฟฟรี และรถเมล์ฟรี ทำให้รัฐบาลต้องให้เงินชดเชย ขสมก.เฉลี่ยเดือนละประมาณ 192 ล้านบาท จากการให้บริการรถธรรมดา (รถร้อน) ประมาณ 800 คัน ส่วน ร.ฟ.ท. ได้รับเงินชดเชยเฉลี่ยเดือนละประมาณ 80 ล้านบาท ในการให้บริการรถไฟเฉพาะชั้น 3
ก่อนหน้านี้ที่ประชุม ครม.เมื่อวันอังคารที่ 20 มี.ค. 2555 ที่ผ่านมา เคยมีมติเห็นชอบตามข้อเสนอในการขอรับเงินอุดหนุนบริการสาธารณะประจำปีงบประมาณ 2555 ของ ร.ฟ.ท. จำนวน 2,350 ล้านบาทเศษ และของ ขสมก. จำนวน 1,263 ล้านบาทเศษ เพื่อสนับสนุนโครงการรถไฟและรถเมล์ฟรีเพื่อเป็นการลดภาระให้แก่ประชาชน
นายอภิสิทธิ์ เวชชาชีวะ หัวหน้าพรรคประชาธิปัตย์ (ปชป.) กล่าวผ่านรายการ “ฟ้าวันใหม่” ว่า นโยบายไฟฟ้าฟรี ต้องให้เครดิตกับรัฐบาลนายสมัคร สุนทรเวช แต่รัฐบาล ปชป.ก็มาปรับปริมาณไฟฟ้าฟรีเป็นไม่เกิน 90 หน่วย ทำให้ครอบคลุมถึงคน 89 ล้านครัวเรือน แต่รัฐบาลชุดนี้มาปรับหลักเกณฑ์ให้ฟรีเฉพาะที่ใช้ไม่เกิน 50 หน่วย นับแต่วันที่ 1 มิ.ย.นี้ ทำให้คน 4-5 ล้านครัวเรือนจะไม่ได้ใช้ไฟฟ้าฟรีอีกต่อไป